b'\n_START_ARTICLE_\nTcho-tchot\n_START_PARAGRAPH_\nTcho-tchot on Cthulhu-mytologiassa esiintyv\xc3\xa4 fiktiivinen kansa ja ihmisrotu tai ihmisen kaltainen laji. Tcho-tchot ovat taikauskoista kansaa ja palvovat mytologian pelottavia jumalolentoja Suuria muinaisia. Heid\xc3\xa4n katsotaan yleens\xc3\xa4 el\xc3\xa4v\xc3\xa4n Kaakkois-Aasiassa._NEWLINE_Tcho-tchoja kuvataan ensimm\xc3\xa4isen kerran August Derlethin novellissa "The Thing That Walked on the Wind", jossa mainitaan burmalaisen kansan "kirotut ja kielletyt teot". Derlethin my\xc3\xb6hempi, yhdess\xc3\xa4 Mark Shorerin kanssa krjoittama "Lair of the Star-Spawn" kuvaa heid\xc3\xa4t lyhyen\xc3\xa4, kaljuna kansana joka palvoo Lloigor- ja Zhar -nimisi\xc3\xa4 valtavia lonkerojumalia. Cthulhu-mytologian luojana tunnettu H. P. Lovecraft kuitenkin mainitsi tcho-tchot ensimm\xc3\xa4isen kerran jo 1932 novellissaan "The Horror in the Museum", joka kuitenkin mainitsee vain ohimennen heid\xc3\xa4n el\xc3\xa4v\xc3\xa4n Indokiinassa; my\xc3\xb6hemmin Lovecraft kuvasi tcho-tchoja "iljett\xc3\xa4v\xc3\xa4n\xc3\xa4" kansana novellissaan "Menneisyyden varjo"._NEWLINE_Frank Belknap Long kertoo romaanissaan "The Horror from the Hills" kuinka elefanttimainen jumala Chaugnar Faugn loi ensin ihmisen ja kalan v\xc3\xa4limuotoa muistuttavan miri nigri -rodun. Kun miri nigrit lis\xc3\xa4\xc3\xa4ntyiv\xc3\xa4t esihistoriallisten ihmisten kanssa syntyiv\xc3\xa4t tcho-tcho-kansan esi-is\xc3\xa4t._NEWLINE_T. E. D. Kleinin pienoisromaani "Musta torvensoittaja" kuvailee tcho-tchoja kohtalaisen tarkasti: tarinassa amerikkalainen l\xc3\xa4hetyssaarnaaja on juuri palannut Malakan niemimaalta, jossa h\xc3\xa4nen l\xc3\xa4hetysmatkansa tcho-tchojen parissa on ep\xc3\xa4onnistunut. Tcho-tchot v\xc3\xa4itt\xc3\xa4v\xc3\xa4t ulosp\xc3\xa4in olevansa sunnimuslimeja, mutta todellisuudessa he vaalivat yh\xc3\xa4 vanhan uskontonsa rituaaleja ja jumalia, joita he ovat Malakan vuoristoseudulla eristyksiss\xc3\xa4 asuessaan jo vuosisatoja palvelleet. L\xc3\xa4hetyssaarnaaja kuvailee tcho-tchoja "ilkeimmiksi ihmisiksi joita on koskaan el\xc3\xa4nyt". Heid\xc3\xa4n uskontonsa keskeinen hahmo on Shugoran eli Shoo Goron -niminen paholaishahmo, joka on musta, osin kalaa muistuttava, k\xc3\xa4rs\xc3\xa4inen ihmishahmo. Olento haistelee torvimaisella k\xc3\xa4rs\xc3\xa4ll\xc3\xa4\xc3\xa4n ja enteilee kuolemaa. Paikallisille heimoille Shugorania k\xc3\xa4ytet\xc3\xa4\xc3\xa4n my\xc3\xb6s m\xc3\xb6rk\xc3\xb6m\xc3\xa4isen\xc3\xa4 hahmona, jolla pelotetaan lapsia k\xc3\xa4ytt\xc3\xa4ytym\xc3\xa4\xc3\xa4n hyvin._NEWLINE_Cthulhu-mytologiaan merkitt\xc3\xa4v\xc3\xa4sti vaikuttanut roolipeli Call of Cthulhu kuvailee tcho-tchojen olevan degeneroitunut ja kannibalismia harjoittava kansa, joka palvoo alkukantaisia jumalia. Kansan mainitaan el\xc3\xa4v\xc3\xa4n Kaakkois-Aasiassa. My\xc3\xb6s Call of Cthulhun maailmassa Shugoran kuuluu tcho-tchojen uskontoon.'